Í dag hefur staðið yfir umfangsmikil leit að dreng sem lenti út í Núpá í Sölvadal í gærkvöldi . Björgunarsveitir og aðrir viðbragðsaðilar hafa verið sleitulaust við störf síðan í gærkvöldi . Þyrla Landhelgisgæslunnar flutti í nótt fleiri björgunarmenn og kafara norður og björgunarsveitir víðast hvar af landinu komu einnig akandi í morgun til aðstoðar . Meðal annars var notast við hunda til leitar meðfram ánni . Hátt í 50 - 60 björgunaraðilar hafa verið við störf hverju sinni á vettvangi við leit og björgun og hefur þeim verið fjölgað jafnt og þétt yfir daginn eftir því sem fleiri björgunarsveitir hafa komið á svæðið . Meðal annars var fraktvél frá danska flughernum notuð til að flytja viðbótar búnað , björgunarsveitarmenn og menn frá Landhelgisgæslunni norður til Akureyrar til aðstoðar . Styrkur til leitarinnar jókst um 41 mann við það , en þörf var á sérhæfðum búnaði og sérhæfðum leitarmönnum til að skipta út fyrir þá sem höfðu staðið vaktina við hin ýmsu störf . Vélin sem kom frá Keflavík lenti á Akureyrarflugvelli nú seinnipart dags . Alls hafa um 200 viðbragðsaðilar komið beint eða óbeint að leitinni í dag . Aðstæður á vettvangi eru mjög krefjandi og lélegt skyggni á köflum . Vakta þarf ánna að hluta því að áin hleður upp krapa sem að getur síðan runnið síðan af stað með stuttum fyrirvara og þar með eykst straumurinn í ánni yfir það svæði sem leitað er á . Slíkt gerðist í eitt skipti rétt fyrir klukkan 18 og skapaðist þá ákveðin hætta en góð viðbrögð og viðvaranir urðu til þess að ekki hlaust slys af . Aðgerðarstjórn tók ákvörðun að draga úr leit í ánni sjálfri í nótt en viðbragðsaðilar verða við leitarstörf við ánna í nótt og leit verður áframhaldið í fyrramálið af fullum krafti . Útlit er fyrir að betra veður verði á morgun til leitar . Lögreglan á Norðurlandi eystra greindi frá þessu .